โตเกียวปักธง3ปีฟัน7.5พันล้าน
&#8216;หลักชัย&#8217;ยันคนระบบพร้อมลุยกินส่วนแบ่งตลาดอันดับ5
30 ส.ค. 2554

‘หลักชัย’ยันคนระบบพร้อมลุยกินส่วนแบ่งตลาดอันดับ5
โตเกียวมารีนศรีเมืองฯ ประกาศชิงที่ 5 ปักธงเบี้ยรับ 7,500 ล้านบาท ภายใน 3 ปี จากสิ้นปีนี้ปิดได้แน่ที่ 4,500 ล้านบาท
นายหลักชัย สุทธิชูจิต กรรมการผู้จัดการ บริษัท โตเกียวมารีนศรีเมืองประกันภัย เปิดเผยว่า แผนธุรกิจระยะที่ 2 ของบริษัทจะเริ่มในปี 2555-2557 วางตำแหน่งทางการตลาดของบริษัทไว้ที่อันดับ 5 ของตลาดทั้งระบบ หรือมีเบี้ยรับรวม 7,500 ล้านบาท เพิ่มขึ้น 3,000 ล้านบาท หรือ 66% จากปี 2554 ที่จะมีเบี้ยรับรวม 4,500 ล้านบาท เพิ่มขึ้น 30% จากปี 2553 มีส่วนแบ่งการตลาดอันดับ 6
ขณะที่แผนระยะยาวจะสิ้นสุดในปี 2560 โดยตั้งเป้าหมายที่จะมีส่วนแบ่งการตลาดที่อันดับ 3 ของประเทศ
นายหลักชัย กล่าวว่า การตั้งเป้าหมายที่ 7,500 ล้านบาท ภายใน 3 ปี มาจากบุคลากรที่มีอยู่ซึ่งผ่านการพัฒนาอย่างเข้มข้น การทำงานมีประสิทธิภาพสามารถรองรับการขยายธุรกิจได้ในอนาคต
รวมถึงระบบเทคโนโลยีสารสนเทศที่ได้รับการพัฒนามาแล้วในระยะแรก สาขาที่เพิ่มมาเป็น 20 แห่ง ศูนย์บริการสินไหมอีก 4 สาขา ตัวแทน 3,000 คน ครอบคลุมการรุกตลาด และให้บริการครอบคลุมทั่วภูมิภาคของประเทศ และการประมาณการของบริษัท สวิสรี บริษัทรับประกันภัยต่อที่มองว่าธุรกิจประกันภัยไทยจะเติบโตเฉลี่ยปีละไม่ต่ำกว่า 6% ในอีก 3 ปี และมองการเติบโตของคู่แข่งขันด้วย
“เฟสแรกใช้เงินลงทุนไปกับการอบรมบุคลากร ระบบการทำงานประมาณ 200 ล้านบาท ส่วนเฟสที่ 2 ยังต้องลงทุนต่อไป แต่จะเป็นการต่อยอดออกไปสู่การให้บริการตัวแทนนายหน้า คู่ค้า และลูกค้าทั่วประเทศ ซึ่งชื่อของบริษัทเริ่มติดตลาดแล้ว มั่นใจว่าจะขยายตลาดได้เร็วขึ้น” นายหลักชัย กล่าว
นายหลักชัย กล่าวว่า 7 เดือนแรกมีเบี้ยรับรวม 2,900 ล้านบาท เติบโต 28% เมื่อเทียบกับช่วงเดียวกันของปีที่ผ่านมา ซึ่งเบี้ยประกันภัยรถยนต์เติบโตถึง 41% และมีกำไรก่อนหักภาษี 244 ล้านบาท โดยมั่นใจว่าปีนี้จะมีกำไรมากกว่าปีที่ผ่านมา 
ทั้งนี้ บริษัทมีสินทรัพย์ลงทุนประมาณ 3,900 ล้านบาท แต่การลงทุนจะเน้นระมัดระวังสูงจึงได้กำไรจากการลงทุนค่อนข้างต่ำเพียง 50 ล้านบาทเท่านั้นในงวด 6 เดือนแรก โดยกำไรส่วนใหญ่มาจากการรับประกันภัย เนื่องจากฐานลูกค้าของบริษัทค่อนข้างดีทำให้อัตราความเสียหายต่ำ โดยเฉพาะประกันภัยรถยนต์อัตราความเสียหายอยู่เพียง 53% เท่านั้น
นายหลักชัยได้รับการแต่งตั้งให้เป็นกรรมการผู้จัดการคนใหม่เมื่อวันที่ 1 ส.ค.ที่ผ่านมา และเป็นคนไทยคนแรกของบริษัทที่ได้รับตำแหน่งหลังจากได้เข้าร่วมงานกับบริษัทมาตั้งแต่ปี 2548